|  |
| --- |
| **Rammeavtale** |
| Statlig fellesavtale om kjøp av forbruksmateriell |

Rammeavtale om kjøp av forbruksmateriell (Fellesavtalen)

er inngått mellom

[leverandørens navn]

(heretter kalt Leverandøren)

Org.nr: xxx.xxx.xxx

**og**

Difi ved Statens Innkjøpssenter

(heretter kalt Avtaleeier)

Org.nr: xxx xxx xxx

**Sted og dato:**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Ikrafttredelsestidspunkt:** [dd.mm.ååå]

|  |  |
| --- | --- |
| Difi ved Statens Innkjøpssenter | [Leverandørens navn] |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Avtaleeiers underskrift | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Leverandørens underskrift |

Avtalen undertegnes i to eksemplarer, ett til hver part.

Innhold

[1 Alminnelige bestemmelser 4](#_Toc474748226)

[1.1 Formål og omfang 4](#_Toc474748227)

[1.2 Bilag til avtalen 4](#_Toc474748228)

[1.3 Tolking – rangordning 4](#_Toc474748229)

[1.4 Varighet og opsjoner 5](#_Toc474748230)

[1.5 Oppsigelse og avslutning av avtalen 5](#_Toc474748231)

[1.6 Partenes representanter 5](#_Toc474748232)

[2 Leverandørens plikter 5](#_Toc474748233)

[2.1 Ansvar 5](#_Toc474748234)

[2.2 Bestilling 6](#_Toc474748235)

[2.3 Varekataloger og prislister 6](#_Toc474748236)

[2.4 Leverandørens kvalitetsoppfølging / kvalitetskontroll 6](#_Toc474748237)

[2.5 Prisgaranti 7](#_Toc474748238)

[2.6 Statistikk 7](#_Toc474748239)

[2.7 Revisjon 7](#_Toc474748240)

[2.8 Underleverandører 7](#_Toc474748241)

[2.9 Samarbeid med tredjepart 8](#_Toc474748242)

[2.10 Miljøkrav 8](#_Toc474748243)

[2.11 Returordning for emballasje 8](#_Toc474748244)

[2.12 Forsikringer 8](#_Toc474748245)

[2.13 Etiske krav - kontraktsvilkår 8](#_Toc474748246)

[2.14 Reklame 8](#_Toc474748247)

[2.15 Omdømmelojalitet innenfor avtaleområdet 9](#_Toc474748248)

[3 Avtaleeiers og Oppdragsgivers plikter 9](#_Toc474748249)

[3.1 Oppdragsgivers ansvar og medvirkning 9](#_Toc474748250)

[3.2 Forsikringer 9](#_Toc474748251)

[4 Partenes felles plikter 9](#_Toc474748252)

[4.1 Samarbeid og samhandling 9](#_Toc474748253)

[4.2 Møter 9](#_Toc474748254)

[4.3 Risiko og ansvar for kommunikasjon 10](#_Toc474748255)

[4.4 Skriftlighet 10](#_Toc474748256)

[4.5 Taushetsplikt 10](#_Toc474748257)

[5 Priser og betalingsbetingelser 11](#_Toc474748258)

[5.1 Priser og Betingelser 11](#_Toc474748259)

[5.2 Prisendringer 11](#_Toc474748260)

[6 Mislighold 11](#_Toc474748261)

[6.1 Hva som anses som mislighold 11](#_Toc474748262)

[6.2 Brudd på regler om kundepleie 11](#_Toc474748263)

[6.3 Varslingsplikt 11](#_Toc474748264)

[6.4 Heving 11](#_Toc474748265)

[6.5 Erstatning 12](#_Toc474748266)

[6.6 Erstatningsbegrensning 12](#_Toc474748267)

[7 Endringer 12](#_Toc474748268)

[7.1 Rett til endringer 12](#_Toc474748269)

[7.2 Endringer i Produktsortimentet 12](#_Toc474748270)

[8 Øvrige bestemmelser 13](#_Toc474748271)

[8.1 Overdragelse av rettigheter og plikter 13](#_Toc474748272)

[8.2 Force Majeure 13](#_Toc474748273)

[9 Tvister 13](#_Toc474748274)

[9.1 Rettsvalg 13](#_Toc474748275)

[9.2 Forhandlinger 13](#_Toc474748276)

[9.3 Mekling 14](#_Toc474748277)

[9.4 Domstols- eller voldgiftsbehandling 14](#_Toc474748278)

# Alminnelige bestemmelser

## Formål og omfang

Fellesavtalen regulerer leveranser av det til enhver tid godkjente utvalget av produkter som er definert i varekatalogen til Leverandøren («Produktet») til Statlige forvaltningsorgan som skal benytte Fellesavtalen («Oppdragsgivere»). Oppdragsgiverne som er omfattet av Fellesavtalen er angitt i bilag 11.

Fellesavtalen består av avtalevilkår (dette dokument) og bilag i henhold til punkt 1.2. Produktet er nærmere beskrevet i bilagene. Begreper som er definert i dette dokumentet skal ha tilsvarende betydning der hvor de er benyttet i bilagene som angitt i punkt 1.2.

Fellesavtalen gir Oppdragsgiver rett og plikt til å kjøpe Produkter innenfor Fellesavtalens omfang (Innkjøpsområdene) og varighet. Oppdragsgiver er imidlertid ikke forpliktet til å kjøpe noen bestemt mengde av Produktet i avtaleperioden.

## Bilag til avtalen

|  |  |  |
| --- | --- | --- |
| **Alle rubrikker skal være krysset av (ja eller nei)** | **Ja** | **Nei** |
| Bilag 1 – Kravspesifikasjon   * Vedlegg A – Oversikt over Oppdragsgiverne | | X |  |
| Bilag 2 – Leverandørens besvarelse med vedlegg | | X |  |
| Bilag 3 – Pris og betalingsbetingelser   * Vedlegg A – Prisskjema standardsortiment * Vedlegg B – Komplett produktkatalog, øvrig sortiment | | X |  |
| Bilag 4 – Standard kjøpsbetingelser | | X |  |
| Bilag 5 - Samhandlingsbilaget – elektronisk handel | | X |  |
| Bilag 6 – Etiske krav   * Vedlegg A – Mal for Egenrapportering, oppfølging av kontraktsvilkår, etiske krav | | X |  |
| Bilag 7 – Administrative bestemmelser | | X |  |
| Bilag 8 – Forbehold til Fellesavtalen og bilagene | | X |  |
| Bilag 9 – Mal for Endringsavtale | | X |  |
| Bilag 10 - Mal for Forpliktelseserklæring | | X |  |
| Bilag 11 – Oppdragsgiverne omfattet av denne avtalen | | X |  |

## Tolking – rangordning

Leverandørens eventuelle forbehold til Fellesavtalevilkårene og bilagene skal samles i bilag 8 Forbehold til avtalen og bilagene.

Ved motstrid skal følgende tolkningsprinsipper legges til grunn:

1. De generelle Fellesavtalevilkårene går foran bilagene.
2. I den utstrekning det fremgår klart og utvetydig hvilket punkt eller hvilke punkter som er endret, erstattet eller gjort tillegg til, skal følgende motstridprinsipper gjelde:
   1. Bilag 5 Samhandlingsbilaget – elektronisk handel går foran de øvrige bilagene og Fellesavtalevilkårene.
   2. Bilag 7 Administrative bestemmelser går foran Fellesavtalevilkårene.
   3. Bilag 8 går foran Fellesavtalevilkårene.

## Varighet og opsjoner

Fellesavtalevilkårene gjelder fra det tidspunkt som er angitt på avtalens forside (ikrafttredelsestidspunkt) og i 2 (to) år.

Avtaleeier har rett til å forlenge Fellesavtalen med inntil ett år av gangen inntil 2 ganger**.**

Opsjonen inntrer automatisk dersom Avtaleeier ikke innen 3 (tre) måneder før avtaleperiodens utløp gir skriftlig melding om at opsjonen ikke skal utløses eller skal utløses for en kortere periode enn ett år.

## Oppsigelse og avslutning av avtalen

### Oppsigelse av avtalen

Partene kan si opp Fellesavtalen med 6 (seks) måneders skriftlig varsel. Oppsigelsen påvirker ikke allerede tildelte kontrakter (bestillinger).

### Avslutning av avtalen

Leverandøren plikter å tilrettelegge sin avslutning av Fellesavtalen på en slik måte at en eventuell ny leverandør ikke blir forhindret fra å oppfylle sine forpliktelser.

Fellesavtalens vilkår gjelder for alle bestillinger bekreftet innenfor avtaleperioden, selv om leveransen skjer etter utløp av Fellesavtalen.

## Partenes representanter

Hver av partene skal ved inngåelsen av Fellesavtalen oppnevne en kontaktperson som er bemyndiget til å opptre på vegne av partene i saker som angår Fellesavtalen. Partenes representanter skal inntas i bilag 7 Administrative bestemmelser.

Dersom en av partene endrer kontaktpersoner i avtaleperioden, skal dette snarest meddeles skriftlig den annen part.

# Leverandørens plikter

## Ansvar

Leverandørens ytelser skal på en helhetlig måte og med god kvalitet dekke de formål, funksjoner og krav som er spesifisert i Fellesavtalen med bilag. Leverandøren skal opprettholde sin faglige kompetanse og kapasitet i gjennom hele avtaleperioden.

Leverandøren plikter å sørge for at det personalet som utfører oppgaver i forbindelse med Produktet som skal leveres har den nødvendige opplæring og kompetanse. Nøkkelpersonell skal kunne kommunisere både skriftlig og muntlig på norsk, og/eller engelsk.

Leverandøren plikter å følge markedsutviklingen vedrørende materialvalg og annet som har betydning for Produktets virkeområde, samt holde Oppdragsgiver orientert om den utvikling som skjer.

## Bestilling

Standard kjøpsbetingelser fremgår av bilag 4. Oppdragsgiverne skal ved oppstart av Fellesavtalen og i samarbeid med Leverandøren utarbeide bestillingsrutiner som bidrar til kostnadseffektive leveranser.

Bestilling av Produkter omfattet av Fellesavtalen skal skje elektronisk gjennom bruk av bestillingsløsningene som følger av bilag 5 Samhandlingsbilaget – elektronisk handel. Nærmere krav til elektronisk samhandling er stilt i bilag 1 Kravspesifikasjonen. For Oppdragsgivere som av sikkerhetsmessige årsaker ikke kan benytte elektroniske bestillingsløsninger vil alternative bestillingsmetoder kunne aksepteres.

For Oppdragsgivere som på implementeringstidspunktet ikke kan motta elektronisk varekatalog i henhold til krav i bilag 5 Samhandlingsbilaget – elektronisk handel skal Leverandøren tilby Oppdragsgiver en tilpasset nettbutikk, jf. bilag 1 Kravspesifikasjon.

Leverandøren er pliktig å innhente godkjenning fra Avtaleeier før den aktuelle Oppdragsgiver får tilgang til nettbutikk.

## Varekataloger og prislister

Leverandør skal utarbeide og oppdatere komplett varekatalog og nettoprisliste for Oppdragsgiver der kun de produktgrupper og produkter det er inngått avtale om skal fremkomme.

Leverandøren skal i tillegg utarbeide en varekatalog for avtalt standardsortiment og en varekatalog for øvrige sortiment.

Varekatalogen og prislisten skal utarbeides i elektronisk format og sendes Avtaleeier for Leverandørens regning i henhold til bilag 5 Samhandlingsbilaget – elektronisk handel.

Leverandøren skal ved hver prisendring og ved utskifting i varesortiment oversende oppdatert nettoprisliste til Avtaleeier for godkjenning. Listen skal være i et elektronisk format i samsvar med bilag 5 Samhandlingsbilaget – elektronisk handel.

## Leverandørens kvalitetsoppfølging / kvalitetskontroll

Leverandøren skal på forespørsel fra Avtaleeier demonstrere sitt system for kvalitetskontroll.

Leverandøren plikter på Avtaleeiers anmodning, å dokumentere at det leverte Produktet har vært gjenstand for kontroll og tilfredsstiller de krav og preferanser som er oppstilt i bilag 1 Kravspesifikasjon og bilag 2 Leverandørens beskrivelse.

## Prisgaranti

Leverandøren skal sørge for at priser på Produkter til enhver tid er konkurransedyktige i forhold til de vilkår Avtaleeier kan oppnå i markedet. Leverandøren skal kontinuerlig arbeide med å sikre at priser og leveransevilkår som tilbys Avtaleier blir best mulig.

Leverandøren skal ha dokumentere rutiner og systemer for hvordan Leverandøren sikrer best mulig priser fra tredjepart.

Dersom Avtaleier kan dokumentere at Leverandøren ikke har levert Produkter til like gunstige priser som Avtaleeier kan oppnå i markedet for samme Produkt, skal Leverandøren redusere pris for Produktet tilsvarende.

## Statistikk

Leverandøren plikter å utarbeide statistikk i henhold til bilag 1 Kravspesifikasjon.

Ved forsinket oversendelse av statistikk som ikke kan henføres under Force Majeure eller forhold hos Oppdragsgiver, kan Avtaleeier kreve dagmulkt uten dokumentasjon av tap ved forsinkelsen. Dagmulkt utgjør kr. 1.000,- per virkedag etter innsendingsfrist.

## Revisjon

Avtaleeier har rett til å foreta revisjon av Leverandørens systemer, rutiner og aktiviteter som er forbundet med leveransen. Avtaleeier har rett til innsyn i regnskaper og annen relevant dokumentasjon for verifisering av Leverandørens prising.

Revisjonsretten starter ved avtaleinngåelse og er begrenset til avtaleperioden. Ved revisjon skal Leverandøren vederlagsfritt yte rimelig assistanse. Avtaleeier kan benytte tredjepart til gjennomføring av slik undersøkelse. Leverandøren kan motsette seg at en direkte konkurrent av Leverandøren blir oppnevnt som tredjepart.

Dersom revisjonen avdekker at avtalevilkår eller rettslige krav Leverandøren svarer for ikke overholdes, plikter Leverandøren å sørge for retting slik at avtalevilkårene oppfylles. Hvis de påviste avvikene er av vesentlig karakter, eller kan bebreides Leverandøren som uaktsomt, plikter Leverandøren å refundere Avtaleeiers nødvendige kostnader til gjennomføring av revisjonen.

Leverandøren skal sørge for så langt som mulig at det i de avtaler som Leverandøren inngår med eventuelle underleverandører inntas tilsvarende bestemmelser som i punkt 2.7. Dersom Avtaleeier ønsker å gjennomføre en revisjon hos Leverandørens underleverandør, plikter Leverandøren å samarbeide med Avtaleeier for å få gjennomført en slik revisjon.

## Underleverandører

Avtaleeier skal kun forholde seg til Leverandøren i forbindelse med forhold knyttet til Fellesavtalen. Leverandøren er ansvarlig for samtlige av sine underleverandører.

Dersom valg av underleverandør foretas etter ikrafttredelse av denne avtalen, plikter Leverandøren å meddele valget skriftlig til Avtaleeier snarest mulig. Avtaleeier kan nekte å godkjenne valget dersom det foreligger saklig grunn.

## Samarbeid med tredjepart

Leverandøren plikter å samarbeide med Avtaleeiers eller Oppdragsgivers tredjepart, for eksempel andre offentlige virksomheter eller andre leverandører Avtaleeier eller Oppdragsgiver har, i den utstrekning Avtaleeier eller Oppdragsgiver finner dette nødvendig for oppfyllelse av Fellesavtalen.

## Miljøkrav

Leverandøren garanterer at de i hele Fellesavtaleperioden oppfyller avtalens miljøkrav, samt den til enhver tid gjeldende miljølovgivning.

Leverandør skal arbeide aktivt for å minimere miljøbelastningen ved oppfyllelse av avtalen.

Leverandøren plikter på forespørsel fra Avtaleeier å fremlegge egenerklæringer for at det ikke foregår produksjon i strid med internasjonale eller produsentlandets nasjonale miljøkrav verken hos seg selv eller sine underleverandører ved produksjon av Produktet. Dette inkluderer også produksjon av delelementer som senere skal inngå i Produktet.

## Returordning for emballasje

Hvis Leverandøren benytter emballasje, skal det senest ved inngåelse av denne rammeavtalen fremlegges dokumentasjon for at Leverandøren er medlem i en returordning eller oppfyller forpliktelsen gjennom egen returordning med egen ordning for sluttbehandling hvor emballasjen blir tatt hånd om på en miljømessig forsvarlig måte (Grønt Punkt Norge AS eller tilsvarende returordning). Leverandøren skal i tillegg ha et system for retur og resirkulering av tonerkassetter. Det kreves at medlemskapet eller tilknytningen til annen ordning opprettholdes så lenge Fellesavtalen gjelder.

Leverandøren skal kostnadsfritt ved levering ta med ytteremballasje, paller, papp, plast etc. Dette skal gjenbrukes eller gjenvinnes.

## Forsikringer

Leverandøren skal ha forsikringer som er tilstrekkelige til å dekke de kravene fra Oppdragsgiver eller Avtaleeier som følger av Leverandørens risiko eller ansvar etter Fellesavtalen innenfor rammen av alminnelige forsikringsvilkår. Denne forpliktelsen anses oppfylt dersom Leverandøren tegner ansvars- og risikoforsikring på vilkår som anses som ordinære innenfor norsk forsikringsvirksomhet.

Leverandøren skal på forespørsel fra Oppdragsgiver eller Avtaleeier redegjøre for, og dokumentere de av Leverandørens forsikringer som er relevante for oppfyllelse av denne bestemmelsen.

## Etiske krav - kontraktsvilkår

Leverandøren plikter å sørge for at de etiske kravene i bilag 6 blir ivaretatt i avtaleperioden.

## Reklame

Leverandøren plikter å innhente skriftlig forhåndsgodkjennelse fra Avtaleeier dersom Leverandøren for reklameformål eller på annen måte ønsker å gi offentligheten informasjon om Fellesavtalen. Dette omfatter også benevnelse / beskrivelse på Leverandørens nettsider og / eller i sosiale media.

Leverandøren forplikter seg til å innta tilsvarende bestemmelse i sine avtaler med sine underleverandører.

## Omdømmelojalitet innenfor avtaleområdet

Leverandør skal ivareta Avtaleeiers interesser i gjennomføring av Fellesavtalen. Leverandør skal i avtaleperioden ikke utøve virksomhet som svekker Avtaleeiers omdømme. Partene skal heller ikke omtale avtalens premisser eller innhold på et slikt vis at dette kan skade den annen parts omdømme eller forhold til 3. parter. Leverandør skal ikke ta stilling til eller kommentere synspunkter eller misnøye fra Oppdragsgiverne eller andre som retter seg mot Avtaleeier, men opplyse om at slike henvendelser skal rettes til Avtaleeiers kontaktperson i Fellesavtalen.

# Avtaleeiers og Oppdragsgivers plikter

## Oppdragsgivers ansvar og medvirkning

Oppdragsgiver plikter, i henhold til bilag 12 Oppdragsgiverne omfattet av denne avtalen, å benytte denne Fellesavtalen for å dekke sitt løpende behov for Produkter som er omfattet Fellesavtalen med de unntak som følger av bilag 1 Kravspesifikasjon.

Avtaleeier og Oppdragsgiverne har et felles ansvar for å bidra til å legge forholdene til rette for at Leverandøren skal få utført sine plikter etter Fellesavtalen og tilhørende bestillinger.

## Forsikringer

Oppdragsgiver og Avtaleeier er en offentlig virksomhet, og er selvassurandør.

# Partenes felles plikter

## Samarbeid og samhandling

Partene skal lojalt samarbeide og medvirke til Fellesavtalens gjennomføring. Henvendelser fra den annen part skal besvares uten ugrunnet opphold.

Partene skal videre uten ugrunnet opphold varsle hverandre om forhold de forstår eller bør forstå kan få betydning for Fellesavtalens gjennomføring.

Nærmere bestemmelser om partenes samhandling og avklaringer som skal foretas i implementeringsfasen er inntatt i bilag 7 Administrative bestemmelser.

## Møter

I avtaleperioden skal det gjennomføres regelmessige møter mellom partene. Hver av partene kan innkalle den annen part til et møte med 3 (tre) virkedagers varsel. Avtaleeier skal utarbeide referat fra alle møter. Referatet skal være godkjent av begge parter, og foreligge senest 3 (tre) uker etter at møtet ble avholdt. Leverandøren vil ikke få vederlag for gjennomføringen av møtene.

Tilsvarende møter kan ved behov avholdes mellom Leverandør og Oppdragsgiver.

## Risiko og ansvar for kommunikasjon

Partene plikter å sørge for forsvarlig kommunikasjon, oppbevaring, og sikkerhetskopiering av dokumenter og annet materiale relatert til Fellesavtalen uansett form, herunder e-post og annet elektronisk lagret materiale.

## Skriftlighet

Alle varsler, krav eller andre meddelelser knyttet til denne avtalen skal gis skriftlig til partenes elektroniske adresser.

## Taushetsplikt

Informasjon som partene blir kjent med i forbindelse med Fellesavtalen, skal behandles konfidensielt og ikke gjøres tilgjengelig for utenforstående uten samtykke fra den annen part. Dette inkluderer også taushetsplikt om informasjon partene får tilgang til om underleverandører og tredjeparter.

Avtaleeier og Oppdragsgiver er en offentlig virksomhet, og taushetsplikt etter denne bestemmelsen er ikke mer omfattende enn det som følger av lov av 10. februar 1967 (forvaltningsloven) eller tilsvarende sektorspesifikk regulering. Dette innebærer bl.a. at Avtaleeier og Oppdragsgiver og dennes ansatte plikter å hindre at andre får adgang eller kjennskap til opplysninger om tekniske innretninger og fremgangsmåter eller drift- og forretningsforhold som det vil være av konkurransemessig betydning å hemmeligholde.

Er noen del av leveransen av en slik art at den kommer inn under lov av 20. mars 1998 nr. 10 (sikkerhetsloven) og/eller beskyttelsesinstruksen av 17. mars 1972 nr. 3352, skal Leverandøren forholde seg slik det fremgår av gjeldene regler om beskyttelse av opplysninger og leveranser. Avtaleeier og Oppdragsgiver kan i slike tilfeller stille krav til at dedikert personell autoriseres og ved behov sikkerhetsklareres i henhold til de til enhver tid gjeldende reglene for dette.

Avtaleeier og Oppdragsgiver kan pålegge Leverandøren taushetsplikt i henhold til lov av 28. mai 2010 nr. 16 (politiregisterloven), § 35 jf. § 23.

Taushetsplikt etter denne bestemmelsen er ikke til hinder for at Avtaleeier og Oppdragsgiver utleverer informasjon som Avtaleeier og Oppdragsgiver er pålagt å utlevere i medhold av lov eller forskrift, herunder offentlighet og innsynsrett som følger av lov 19. mai 2006 (offentleglova). Om mulig, skal den annen part varsles før slik informasjon gis.

Partene skal ta nødvendige forholdsregler for å sikre at uvedkommende ikke får innsyn i eller kan bli kjent med taushetsbelagt informasjon.

Taushetsplikten gjelder partenes ansatte, underleverandører og tredjeparter som handler på partenes vegne i forbindelse med gjennomføring av avtalen. Leverandørens personell kan bli bedt om å signere taushetserklæring.

Partene kan bare overføre taushetsbelagt informasjon til underleverandører og tredjeparter etter skriftlig godkjenning av Avtaleeier og Oppdragsgiver og i den utstrekning dette er nødvendig for gjennomføring av avtalen samt under forutsetning av at disse pålegges plikt til konfidensialitet tilsvarende dette punkt.

Taushetsplikten er ikke til hinder for at partene kan utnytte erfaring og kompetanse som opparbeides i forbindelse med gjennomføringen av avtalen.

Taushetsplikten gjelder også etter at Fellesavtalen er opphørt. Ansatte eller andre som fratrer sin tjeneste hos en av partene, skal pålegges taushetsplikt også etter fratredelsen om forhold som nevnt ovenfor.

# Priser og betalingsbetingelser

## Priser og Betingelser

Alle priser og nærmere betalingsbetingelser fremgår av bilag 3 Pris og betalingsbetingelser. Alle priser er oppgitt i norske kroner, eksklusive merverdiavgift og inklusive alle øvrige kostnader, skatter, avgifter, toll og eventuelle gebyrer.

## Prisendringer

Prisendringer fremgår av bilag 3 Pris- og betalingsbetingelser.

# Mislighold

## Hva som anses som mislighold

Det foreligger mislighold fra en part dersom parten ikke oppfyller sine plikter etter Fellesavtalen.

Det foreligger likevel ikke mislighold hvis situasjonen skyldes den andre parts forhold eller force majeure.

Partene skal reklamere skriftlig innen rimelig tid etter at misligholdet er oppdaget eller burde vært oppdaget.

## Brudd på regler om kundepleie

Dersom Leverandøren tilbyr Avtaleeier eller Oppdragsgiver gaver eller gavelignende varer eller tjenester i tilknytning til avtaleforholdet mellom Leverandør og Avtaleeier anses dette som et vesentlig mislighold og innebærer at Avtaleeier kan heve Fellesavtalen med umiddelbar virkning.

## Varslingsplikt

Hvis en av partene ikke kan oppfylle sine plikter som avtalt, skal parten så raskt som mulig gi den annen part skriftlig varsel om dette. Varselet skal angi årsaken til den manglende oppfyllelsen og så vidt mulig angi når forholdet kan rettes.

## Heving

Dersom det foreligger vesentlig mislighold av Fellesavtalen, eller Leverandøren vesentlig misligholder sine forpliktelser overfor den enkelte Oppdragsgiver, kan den annen part etter å ha gitt den misligholdende part skriftlig varsel og frist innen 30 virkedager til å bringe forholdet i orden, heve avtalen med øyeblikkelig virkning.

Dersom Leverandøren er rettskraftig dømt eller har vedtatt forelegg for deltakelse i en kriminell organisasjon, for korrupsjon, bedrageri eller hvitvasking av penger, for terrorhandlinger straffbare handlinger med forbindelse til terroraktivitet, finansiering av terrorisme eller barnearbeid og andre former for menneskehandel eller er kjent skyldig i straffbare forhold som angår den yrkesmessige vandel, kan Avtaleeier heve Fellesavtalen med umiddelbar virkning.

Hvis det i forbindelse med Leverandørens virksomhet åpnes gjeldsforhandlinger, akkord eller konkurs, eller annen form for kreditorstyring gjør seg gjeldende, eller Leverandøren er under avvikling, har innstilt sin virksomhet eller befinner seg i tilsvarende prosess med hjemmel i nasjonale lover og forskrifter, har Avtaleeier rett til å heve Fellesavtalen med umiddelbar virkning.

Dersom det foreligger rettsmangler ved Produktet, og dette ikke blir avhjulpet innen rimelig tid, kan Avtaleeier heve Fellesavtalen med umiddelbar virkning.

## Erstatning

En part kan kreve erstattet ethvert direkte tap, med mindre den misligholdende parten godtgjør at misligholdet eller årsaken til misligholdet ikke skyldes den misligholdende parten.

Dagbøter kommer til fradrag i eventuell erstatning for samme forsinkelse.

## Erstatningsbegrensning

Erstatning for indirekte tap kan ikke kreves. Indirekte tap omfatter, men er ikke begrenset til, tapt fortjeneste av enhver art, tapte besparelser og krav fra tredjeparter.

Disse begrensningene gjelder imidlertid ikke hvis den misligholdende part eller noen denne svarer for, har utvist grov uaktsomhet eller forsett. Begrensningene gjelder heller ikke idømt ansvar for rettsmangler som Leverandøren hefter for.

# Endringer

## Rett til endringer

Hvis Avtaleeier etter at avtalen er inngått har behov for å foreta endringer kan Avtaleeier skriftlig fremlegge en endringsanmodning, forutsatt at endringene ligger innenfor hva partene med rimelig grunn kunne ha forventet da avtalen ble inngått.

Hvis Leverandøren har behov for å foreta endring må dette fremlegges skriftlig, og godkjennes av Avtaleeier i en skriftlig endringsavtale før endringen trer i kraft.

## Endringer i Produktsortimentet

Dersom noen av de tilbudte Produktene går ut av sortimentet eller dagens modell blir erstattet av en ny modell skal Avtaleeier skriftlig varsles om dette.

Leverandøren plikter å tilby Oppdragsgiver det nye Produktet på samme vilkår som det opprinnelig tilbudte Produktet.

Det nye Produktet som tilbys fra Leverandøren skal være i minst like god kvalitet og de samme egenskapene som det opprinnelige Produkt.

Produktsortimentet skal være dynamisk. Ved introdusering av nye Produkter som følge av utskiftning eller justering av produktsortiment grunnet normal produktutvikling, skal Leverandøren kunne dokumentere at nye Produkter tilfredsstiller kravene i bilag 1 Kravspesifikasjon og Produktet skal godkjennes av Avtaleeier før eventuelt salg til Oppdragsgiver. Nye Produkter etter denne bestemmelsen skal følge det generelle prisnivået i avtalen.

# Øvrige bestemmelser

## Overdragelse av rettigheter og plikter

Avtaleeier er en offentlig virksomhet og kan overdra sine rettigheter og plikter etter denne avtalen til annen offentlig virksomhet. Den virksomheten som får rettigheter og plikter overdratt er berettiget til tilsvarende vilkår, såfremt Fellesavtalens rettigheter og plikter overdras samlet.

Leverandøren kan bare overdra sine rettigheter og plikter etter avtalen med skriftlig samtykke fra Oppdragsgiver. Dette gjelder også hvis Leverandøren slås sammen med et annet selskap, deles i flere selskaper eller hvis overdragelsen skjer til et datterselskap eller annet selskap i samme konsern. Samtykke kan ikke nektes uten saklig grunn.

Retten til vederlag etter denne avtalen kan fritt overdras. Slik overdragelse fritar ikke vedkommende part fra hans forpliktelse og ansvar.

## Force Majeure

Skulle det inntreffe en ekstraordinær situasjon som ligger uten­for partenes kontroll, som gjør det umulig å oppfylle plikter etter denne avtalen, og som etter norsk rett må regnes som force majeure, skal motparten varsles om dette så raskt som mulig. Den rammede parts forpliktelser suspenderes så lenge den ekstraordinære situasjonen varer. Den annen parts motytelse suspenderes i samme tidsrom.

Motparten kan i force majeure-situasjoner bare si opp avtalen med den rammede parts samtykke, eller hvis situasjonen varer eller antas å ville vare lenger enn 90 (nitti) kalenderdager, regnet fra det tidspunkt situasjonen inntrer, og da bare med 15 (femten) kalenderdagers varsel. Hver av partene dekker sine egne kostnader knyttet til avslutning av avtaleforholdet. Kunden betaler avtalt pris for den del av leveransen som var kontraktsmessig levert før avtalen ble avsluttet. Partene kan ikke rette andre krav mot hverandre som følge av avslutning av avtalen etter denne bestemmelse.

I forbindelse med force majeure-situasjoner har partene gjensidig informasjonsplikt overfor hverandre om alle forhold som må antas å være av betydning for den annen part. Slik informasjon skal gis så raskt som mulig.

# Tvister

## Rettsvalg

Partenes rettigheter og plikter etter Fellesavtalen bestemmes i sin helhet av norsk rett.

## Forhandlinger

Dersom det oppstår tvist mellom partene om tolkningen eller rettsvirkningene av Fellesavtalen, skal tvisten først søkes løst ved forhandlinger.

## Mekling

Dersom en tvist i tilknytning til denne Fellesavtalen ikke blir løst etter forhandlinger, kan partene forsøke å løse tvisten ved mekling.

Partene kan velge å legge Den Norske Advokatforenings regler for mekling ved advokat til grunn, eventuelt modifisert slik partene ønsker. Det forutsettes at partene blir enige om en mekler med den kompetansen partene mener passer best i lys av tvisten.

Den nærmere fremgangsmåten for mekling bestemmes av mekleren, i samråd med partene.

## Domstols- eller voldgiftsbehandling

Dersom en tvist ikke blir løst ved forhandlinger eller mekling, kan hver av partene forlange tvisten avgjort med endelig virkning ved norske domstoler. Avtaleeiers hjemting er verneting.

Partene kan alternativt avtale at tvisten blir avgjort med endelig virkning ved voldgift.

\*\*\*\*\*